VENDIM

Nr. 307, datë 30.10.2023
MBI REFUZIMIN E KËRKESËS SË SHOQATËS “AREA”, PËR RISHIKIMIN E VENDIMIT TË BORDIT TË ERE-s NR. 27, DATË 16.2.2023, “MBI ÇMIMIN E APLIKUESHËM TË BLERJES SË ENERGJISË ELEKTRIKE QË DO T’U PAGUHET PRODHUESVE EKZISTUES ME PËRPARËSI, ME HYRJEN NË FUQI TË VKM-së NR. 67, DATË 8.2.2023”
Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të neneve 33, pika 2 dhe 180, pika 1, të ligjit nr. 44/2015, “Kodi i Procedurave Administrative të Republikës së Shqipërisë”; të vendimit të Këshillit të Ministrave (VKM) nr. 67, datë 8. 2.2023, “Për një ndryshim në vendimin nr. 687, datë 22.11.2017, të Këshillit të Ministrave, ‘Për miratimin e metodologjisë për përcaktimin e çmimit vjetor të blerjes të energjisë elektrike, që do t’u paguhet prodhuesve ekzistues me përparësi’, të ndryshuar”; të neneve 15 dhe 16, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 30.10.2023, mbasi shqyrtoi relacionin me nr. 930/33 prot., datë 27.10.2023, të përgatitur nga Drejtoria Juridike dhe e Zgjidhjes së Mosmarrëveshjeve, “Mbi kërkesën e shoqatës ‘AREA’, ‘Për rishikimin e vendimit të Bordit të ERE-s nr. 27, datë 16.2.2023, ‘Mbi çmimin e aplikueshëm të blerjes së energjisë elektrike që do t’u paguhet prodhuesve ekzistues me përparësi, me hyrjen në fuqi të VKM-së nr. 67, datë 8.2.2023’’”,

konstatoi se: 

- Bordi i ERE-s, me vendimin nr. 129, datë 7.4.2023, ndër të tjera, vendosi: 1. Të pranojë shqyrtimin e kërkesës së shoqatës “AREA” për rishikimin e vendimit të Bordit të ERE-s nr. 27, datë 16.2.2023, “Mbi çmimin e aplikueshëm të blerjes së energjisë elektrike që do t’u paguhet prodhuesve ekzistues me përparësi, me hyrjen në fuqi të VKM-së nr. 67, datë 8.2.2023”; dhe 2. Të pezullojë afatin për marrjen e vendimit përfundimtar, në lidhje me kërkesën e shoqatës “AREA”, për rishikimin e vendimit të Bordit të ERE-s nr. 27, datë 16.2.2023, “Mbi çmimin e aplikueshëm të blerjes së energjisë elektrike që do t’u paguhet prodhuesve ekzistues me përparësi me hyrjen në fuqi të VKM-së nr. 67, datë 8.2.2023”.

- Në vijim të vendimmarrjes përfundimtare mbi kërkesën e shoqatës “AREA”, Bordi i ERE-s, me vendimin nr. 302 datë 23.10.2023, vendosi mbi: 1. Shfuqizimin e pikës 2, të vendimit të Bordit të ERE-s nr. 129 datë 7.4.2023, 2. Pranimin e kërkesës së shoqatës “AREA”, për shtyrjen e vendimmarrjes përfundimtare të Bordit të ERE-s, “Mbi kërkesën e shoqatës ‘AREA’, për rishikimin vendimit të Bordit të ERE-s nr. 27, datë 16.2.2023, ‘Mbi çmimin e aplikueshëm të blerjes së energjisë elektrike që do t’u paguhet prodhuesve ekzistues me përparësi, me hyrjen në fuqi të VKM-së nr. 67, datë 8.2.2023’”; 3. Bordi ERE-s do të shprehet, brenda 30 ditëve kalendarike, mbi kërkesën e shoqatës “AREA” “Për rishikimin e vendimit të Bordit të ERE-s nr. 27, datë 16.2.2023, ‘Mbi çmimin e aplikueshëm të blerjes së energjisë elektrike që do t’u paguhet prodhuesve ekzistues me përparësi, me hyrjen në fuqi të VKM-së nr. 67, datë 8.2.2023’”.
1. Me shkresën nr. 1810/189 prot., datë 23.10.2033, të shoqatës “AREA”, u kërkua: i. shtyrja e vendimmarrjes për shkak të pamundësisë të jetë prezent, si dhe ii. vënia në dispozicion të diskutimeve të seancës dëgjimore teknike, datë 4.10.023, nga ERE u vlerësua të shtyhet vendimmarrja “Mbi kërkesën e shoqatës ‘AREA’ për rishikimin e vendimit të Bordit të ERE-s nr. 27, datë 16.2.2023, ‘Mbi çmimin e aplikueshëm të blerjes së energjisë elektrike që do t’u paguhet prodhuesve ekzistues me përparësi, me hyrjen në fuqi të VKM-së nr. 67, datë 8.2.2023’”, me qëllim garantimin e të drejtës së palës ankuese për t’u dëgjuar por edhe për sigurimin e provave të nevojshme që palët kërkojnë gjatë një procedure administrative, si dhe shqyrtimin e këtij dokumentacioni për të dalë më pas me një propozim përfundimtar, në lidhje me kërkesën e shoqatës “AREA”.

- Në vijim të kërkesës së shoqatës “AREA”, vendimit të Bordit të ERE-s nr. 129, datë 7.4.2023, “Për pranimin e shqyrtimit të kërkesës së shoqatës ‘AREA’, ‘Për rishikimin e vendimit të Bordit të ERE-s nr. 27, datë 16.2.2023, ‘Mbi çmimin e aplikueshëm të blerjes së energjisë elektrike që do t’u paguhet prodhuesve ekzistues me përparësi me hyrjen në fuqi të VKM-së nr. 67, datë 8.2.2023’’”, korrespondencave të mbajtura me MIA-n, me shkresën tonë nr. 930/5 prot., datë 13.3.2023, kthim përgjigje nga MIE me shkresën nr. 2750/1 prot., datë 12.4.2023 dhe për sa diskutuar në seancat dëgjimore datë 29.9.2023 dhe datë 4.10.2023, rezulton se: 

- Lidhur me argumentin krahasues të shoqatës “AREA” se: vendimmarrja e ERE-s për VKM-në nr. 398, datë 9.6.2022, ka fuqi prapavepruese ndërkohë vendimmarrja e ERE-s, e datës 16.2.2023, nuk ka ruajtur të njëjtin standard, në lidhje me përcaktimin e afateve të hyrjes në fuqi të akteve, vlerësojmë se ky fakt nuk përbën provë të re dhe është argumentim i gabuar. ERE, gjatë shqyrtimit të kërkesës për rishikimin e vendimmarrjes, është mbështetur si në nenin 82 e në vijim të “Kodit të Procedurave Administrative të Republikës së Shqipërisë”, edhe në ligjin nr. 43/2015, “Për sektorin e energjisë elektrike”, të ndryshuar, konkretisht në nenin 98, pikat 1 dhe 2, dhe aktet nënligjore në zbatim të ligjit sektorial. Rezulton se ERE është shprehur përpara hyrjes në fuqi të VKM-së nr. 398/2022, duke përcaktuar dhe fuqinë juridike të vendimmarrjes, në lidhje me vendimin nr. 106, datë 2.7.2020, “Mbi miratimin e rregullave të tregut shqiptarë të balancimit të energjisë elektrike”, të ndryshuar.

- Për sa i përket argumentit të shoqatës “AREA”, për natyrën vjetore të çmimit të energjisë elektrike, vlerësojmë se hyrja në fuqi e akteve normative me botimin e tyre në Fletoren Zyrtare është një rregullim kushtetues dhe si i tillë nuk mund të mos respektohet. Në rastin konkret, vetë VKM-ja nr. 67, datë 8.2.2023, ka përcaktuar hyrjen në fuqi të aktit, i cili përkon me datën e publikimit në Fletoren Zyrtare dhe në vijim, ERE është shprehur për afatin e hyrjes në fuqi me të njëjtën datë sipas publikimit në Fletoren Zyrtare (QBZ), sipas vendimmarrjes së ERE-s nr. 27, datë 16.2.2023. Vetë akti administrativ, VKM-ja nr. 67/ 2023, është mbështetur në nenin 22, pikat 2 dhe 3, të ligjit nr. 7/2017, “Për nxitjen e përdorimit të energjisë nga burimet e rinovueshme”, ku konkretisht neni 22/2 specifikon se: “Çmimi i blerjes së energjisë elektrike nga prodhuesit me përparësi, ... llogaritet nga ERE, në përputhje me metodologjinë e miratuar nga Këshilli i Ministrave, me propozimin e ministrit.” Gjithashtu, theksojmë se neni 112, pika 1, shkronja “b”, e Kodit të Procedurave Administrative, ndër të tjera, parashikon se: “Aktet administrative kanë fuqi prapavepruese… kur akti nxirret në zbatim të një vendimi gjyqësor, i cili nga ana e tij ka deklaruar të pavlefshëm një akt administrativ.”. Ndërkohe vlerësojmë se përcaktimet e KPA-së janë të qarta dhe shteruese, në lidhje me hyrjen në fuqi të një aktit administrativ, sipas parashikimi të nenit 111 të Kodit të Procedurave Administrative, i cili shprehet se: “Aktet administrative hyjnë në fuqi nga dita e miratimit të tyre, me përjashtim të rasteve kur ligji ose vetë akti i jep atij fuqi prapavepruese ose të vonuar.”.
- Sa i përket relacionit të projektvendimit të Këshillit të Ministrave dhe përcaktimeve të kontratës së shitblerjes së energjisë elektrike dhe deklarimeve publike të MIE-s, sqarojmë se: në asnjë rast të konsultimit të aktit administrativ (VKM) apo ndonjë komunikim tjetër shkresor nuk është shprehur vullneti i hartuesit të aktit administrativ (MIE) mbi hyrjen në fuqi të këtij akti, duke përcaktuar ndonjë periudhë që përfshin hyrjen në fuqi në janar 2023. Gjithashtu, sqarojmë se fakti që pala kërkuese konsideron si provë të re “Deklaratën publike”, gjykojmë se deklaratat nuk mund të përbëjë provë të re dhe as shkak për një vendimmarrje të re të Bordit të ERE-s. ERE bazohet në vendimmarrjen e saj në legjislacionin në fuqi, si dhe në prova dhe fakte.

- Në vijim të diskutimeve, në lidhje me periudhën e hyrjes në fuqi të VKM-së nr. 67, datë 8.2.2023, MIE, ndër të tjera konfirmon se: i referohen akteve, vendimit të Këshillit të Ministrave, relacionit, efekteve që janë parë kur është miratuar ky akt. Ne jemi të hapur për diskutim dhe për mendimet e palëve deri në marrjen e një vendimi.... [si dhe nuk mund të shprehet ndryshe për periudhën për janar 2023].
- Në mbështetje të interpretimit ligjore, vlen të përmendim dhe vendimin e Gjykatës së Lartë datë 4.2.2022, për shqyrtim në seancë gjyqësore çështjen administrative me nr. 1830/2016, që u përket palëve: i. paditës: Shoqata Shqiptare e Energjisë së Rinovueshme “AREA”; ii. të paditur: Enti Rregullator i Energjisë; iii. me objekt: Deklarimin e pavlefshmërisë së vendimit të ERE-s nr. 156 datë 24.12.2015, “Mbi lënien në fuqi të vendimeve nr. 139, nr. 140, nr. 141, nr. 145, nr. 146, nr. 147, nr. 148, datë 26.12.2014, si dhe të vendimit nr. 27, datë 16.2.2015, të Bordit të Komisionerëve të ERE-s për periudhën 1 janar–30 qershor 2016.

- Për sa argumentuar, vlerësojmë se pala ankuese nuk ka plotësuar kërkesat e ligjit nr. 43/2015, “Për sektorin e energjisë elektrike”, të ndryshuar, i cili ka parashikuar në nenin 16, pika 5, se “çdo palë e përfshirë në një procedurë mund t’i kërkojë ERE-s, brenda 7 ditëve kalendarike nga data e marrjes së vendimit lidhur me atë procedurë, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabimet materiale të konstatuara”.

- ERE, në vendimmarrjen konkrete, ka marrë në konsideratë edhe parashikimet e ligjit në mbrojtje të interesit të konsumatorëve, sipas parashikimeve të ligjit sektorial nr. 43/2015, i ndryshuar seksioni III, neni 12, germa “d”, ku parashikohet qartë se një nga detyrat dhe përgjegjësitë e ERE-s janë: [angazhimi në zhvillimin e një sistemi të sigurt, të qëndrueshëm, jodiskriminues dhe në mbrojtje të konsumatorit].
- Gjithashtu, vlerësohet se argumentimi i palës kërkuese nuk ka përmbushur kushtin thelbësor të parashikuar në nenin 16, pika 1, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 3.9.2016, për sa i përket sigurimit të një prove të re e cila mund të çonte ERE-n në një vendimmarrje ndryshe nga vendimmarrja e mëparshme.
Për sa më sipër, Bordi i ERE-s

VENDOSI:
1. Refuzimin e kërkesës së shoqatës “AREA”, për rishikimin e vendimit të Bordit të ERE-s nr. nr. 27, datë 16.2.2023, “Mbi çmimin e aplikueshëm të blerjes së energjisë elektrike që do t’u paguhet prodhuesve ekzistues me përparësi, me hyrjen në fuqi të VKM-së nr. 67, datë 8.2.2023”.

2. Drejtoria Juridike dhe e Zgjidhjes së Mosmarrëveshjeve të njoftojë shoqatën “AREA”, Ministrinë e Infrastrukturës dhe Energjisë për vendimin e Bordit të ERE-s.

Ky vendim hyn në fuqi me publikimin në Fletore Zyrtare.

Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

